
Õppekeele kehtestamine Narva munitsipaalkoolide põhikoolides
1. Asjaolud ja menetluse käik
Alates 01.09.2010. a jõustus uus põhikooli- ja gümnaasiumiseadus. Uue seaduse § 21 lõikes 2 rõhutatakse, et põhikooli õppekeeleks on eesti keel. Varem kehtinud seaduses oli see üheselt sätestatud vaid gümnaasiumiastme puhul. Küll aga on endiselt põhikoolis, selle üksikutes astmetes ja klassides võimalik õppetööd läbi viia ka muus keeles. Põhikoolis või selle üksikutes klassides võib kooli hoolekogu ettepanekul munitsipaalkoolis valla- või linnavolikogu otsuse alusel olla õppekeel mis tahes keel.
Narva Linnavolikogule on esitatud ettepanekud kehtestada põhikooli õppekeeleks vene keel järgmiste munitsipaalkoolide hoolekogudelt: Narva Kesklinna Gümnaasium, Narva Kreenholmi Gümnaasium, Narva 6. Kool, Narva Peetri Kool, Narva Paju Kool, Narva Pähklimäe Gümnaasium, Narva Soldino Gümnaasium, Narva Humanitaargümnaasium, Narva Täiskasvanute Kool. Kahe kooli hoolekogud on teinud ettepaneku viia põhikooli keelekümblusklasside õppetööd läbi eesti keeles.
2. Õiguslikud alused

Põhikooli- ja gümnaasiumiseaduse § 21 lõike 2 kohaselt võib põhikoolis või selle üksikutes klassides kooli hoolekogu ettepanekul munitsipaalkoolis valla- või linnavolikogu otsuse alusel olla õppekeel mis tahes keel.

3. Otsus

Kehtestada järgmistes Narva linna munitsipaalkoolide põhikoolides õppekeeleks vene keel:
3.1 Narva Kesklinna Gümnaasium, v.a keelekümblusklassid;
3.2 Narva Kreenholmi Gümnaasium;
3.3 Narva 6. Kool;

3.4 Narva Peetri Kool;

3.5 Narva Paju Kool;

3.6 Narva Pähklimäe Gümnaasium;

3.7 Narva Soldino Gümnaasium;

3.8 Narva Humanitaargümnaasium, v.a keelekümblusklassid;
3.9 Narva Täiskasvanute Kool.

3. Rakendussätted

3.1. Narva Linnavalitsuse Kultuuriosakonnal teha käesolev otsus asjaosalistele teatavaks.

3.2. Otsus jõustub seadusega sätestatud korras.
3.3. Otsus rakendub alates 01.09.2010. a.
3.4. Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

Mihhail Stalnuhhin







Volikogu esimees
Eelnõu

NARVA LINNAVALITSUS

PROTOKOLLILINE OTSUS

Õppekeele kehtestamine Narva munitsipaalkoolide põhikoolides
Narva Linnavalitsus o t s u s t a b:
1. Taotleda Narva Linnavolikogus otsuse „Õppekeele kehtestamine Narva munitsipaalkoolide põhikoolides” vastuvõtmist vastavalt eelnõule.

2. Volitada Narva Linnavalitsuse Kultuuriosakonna juhatajat pr Viktoria Lutust antud küsimust Linnavolikogus ette kandma.

